હું ૧૯૭૯માં પાર્લામાં રહેવા આવ્યો. ત્યારે મારું ઘર ઈસ્ટમાં કંકુવાડીમાં હતું. એ પછી મેં અનેક ઘર બદલ્યાં અને હવે હનુમાન રોડ પર રહું છું; પણ પાર્લા છોડવાનું મેં ક્યારેય વિચાર્યું નથી. ઍક્ચ્યુઅલી, આ આખો એરિયા ગુજરાતી અને મરાઠી કલ્ચરના સુભગ સમન્વય જેવો છે અને સૌથી સરસ વાત એ છે કે આ કલ્ચર અને કલ્ચરના રૂટ્સ હજીયે અકબંધ રહ્યાં છે. અહીંનો ગણેશ-મહોત્સવ બેસ્ટ ગણાય છે તો અહીંના દાંડિયા પણ એટલા જ વખણાય છે. પરેશ રાવલ અને વિપુલ અમૃતલાલ શાહ જેવા ધુરંધર ઍક્ટર-ડિરેક્ટર પણ પાર્લામાં જ મોટા થયા અને વિજય તેન્ડુલકર જેવા દિગ્ગજ મરાઠી નાટ્યલેખક અને પી. એલ. દેશપાંડે જેવા અવ્વલ દરજ્જાના મરાઠી સાહિત્યકાર પણ પાર્લાના જ હતા. મોટા ભાગના કલાકારો આજે પણ વિલે પાર્લેમાં રહે છે. અહીંની હવામાં કલા છે એવું કહેવામાં સહેજ પણ અતિશયોક્તિ નથી. જો હું પાર્લામાં ન હોત તો કદાચ આજે આ લેવલ પર પહોંચ્યો ન હોત એવું મને લાગે છે. આ જ કારણે હું આજે પણ આ એરિયા છોડવા માટે રાજી નથી. માત્ર હું જ નહીં, અહીં રહેનારા કોઈને આ એરિયા છોડવાનું મન નથી.